A la major part de procediments de contractació s'ha de constituir una Mesa de contractació, que és l' òrgan d'assistència tècnica especialitzada de l'òrgan de contractació.
La composició de la mesa de contractació s'ha de publicar al perfil del contractant.
Són funcions de la mesa de contractació, entre d'altres, la qualificació de la documentació prèvia de compliment dels requisits per participar en la licitació, la valoració de les proposicions dels licitadors i la proposta al òrgan de contractació de l'adjudicatari del contracte.
Quan finalitza el termini de presentació d'ofertes es produeix l'obertura dels sobres presentats per les empreses licitadores seguint sempre un ordre establert: primer el sobre 1/A, després el 2/B i, finalment, el 3/C, si s'escau, ja que com hem vist no en totes les licitacions s'exigeix la presentació de tres sobres.
A l'anunci de licitació constaran les dates en les que es procedirà a l'obertura dels sobres de la licitació.
Amb caràcter general, l'obertura dels sobres segueix l'ordre següent:
Primera obertura, en sessió interna.
Obertura del sobre 1/A, que conté el DEUC o declaració responsable i altra documentació administrativa que s'hagi requerit al plec de clàusules, si escau.
La mesa de contractació es reuneix per primer cop per obrir i analitzar aquesta documentació i, si detecta algun defecte, us pot emplaçar perquè esmeneu la documentació en un termini màxim de 3 dies hàbils o, fins i tot, si detecta dades no vigents o poc fiables en la declaració responsable, pot requerir-vos perquè presenteu els documents justificatius.
Segona obertura, si s'escau, en sessió interna.
La Mesa de contractació es reuneix per procedir a l'obertura del sobre 2/B "criteris no avaluables de forma automàtica", si s'escau, en la data i hora que s'especifica a l'anunci de licitació.
La valoració dels criteris no avaluables de forma automàtica sol fer-la un equip de tècnics en la matèria objecte del contracte.
A partir de l'anàlisi de la documentació de l'oferta, atorguen una puntuació i la lliuren a la Mesa de contractació.
La Mesa obre el sobre 3/C, que conté la documentació relativa als criteris de valoració objectius (oferta econòmica).
Atès que la puntuació corresponent als criteris subjectius ja està determinada, només resta sumar els punts corresponents als criteris objectius per conèixer la puntuació total i, per tant, l'oferta globalment més avantatjosa.
En aquest moment la Mesa de contractació, a la vista de la puntuació obtinguda per tots els licitadors i de conformitat amb els criteris establerts en el plec per a la determinació de la presumpció d'anormalitat, ha de considerar si alguna de les ofertes pot estar incursa en una oferta anormalment baixa.
Si es considera que algun dels licitadors ha presentat una oferta anormalment baixa, se li comunica per escrit aquest fet i se li dóna audiència, i se li demana que justifiqui la seva oferta.
D'acord amb el que argumenti i la documentació que aporti el licitador, la Mesa de contractació decidirà si ho considera suficient o no, i en aquest darrer cas descartarà l'oferta.
Finalment, un cop s'han avaluat i puntuat les ofertes, es classifiquen per ordre decreixent i es fa la proposta d'adjudicació del contracte a favor de l'empresa que hagi presentat l'oferta econòmicament més avantatjosa (que no té perquè fer referència a l'oferta de menor preu), sinó que dependrà dels criteris de valoració que en el seu moment es van especificar en els plecs (com ara la qualitat de la proposta, el preu, el termini d'execució o de lliurament, el cost d'utilització, característiques mediambientals, la metodologia per a la prestació, etc.).
Seguidament, l'òrgan de contractació requerirà a l'empresa licitadora proposada com a adjudicatària perquè, en el termini de 10 dies hàbils, presenti la documentació acreditativa del compliment dels requisits de capacitat i solvència, acreditant igualment que es disposa dels mitjans que hagi compromès en la seva oferta i d'haver constituït la garantia definitiva procedent.
Un cop rebi la documentació, en un termini màxim de 5 dies hàbils, l'òrgan de contractació, mitjançant resolució motivada, adjudicarà el contracte, i finalment el formalitzarà mitjançant signatura en document administratiu.
Les empreses licitadores interessades poden interposar recurs especial en matèria de contractació contra determinats actes (anunci licitació, plecs, documents contractuals, adjudicacions i actes equivalents i altres tràmits que hagin estat realitzats en el procediment sempre que afectin directament o indirecta l'adjudicació) en determinats tipus de contractes.
L'òrgan competent per a la resolució d'aquests recursos és el Tribunal Català de Contractes del Sector Públic que actua com a òrgan independent i especialitzat.
Aquest recurs substitueix el recurs administratiu ordinari amb la diferència que el procediment de contractació pot quedar suspès si així ho decideix el Tribunal fins a la seva resolució.
Aquest recurs té caràcter gratuït.
Si es segueix estant en desacord amb la resolució, es pot acudir al Tribunal Contenciós Administratiu en segona instància, encara que l'adjudicació seguirà la seva tramitació.
Si l' òrgan de contractació renuncia a la celebració del contracte per raons d'interès públic o desisteix del procediment d'adjudicació per haver-s'hi produït una infracció no esmenable de les normes que el regeixen, ambdues circumstàncies justificades sempre degudament, els licitadors podran demanar que se'ls compensi per les despeses en què haguessin incorregut.
Renúncia: només es pot renunciar a la celebració d'un contracte per raons d'interès públic justificades a l'expedient.
En aquest cas no es pot promoure una nova licitació fins que no desapareguin les raons d'interès públic.
Desistiment: existència d'una infracció no esmenable de les normes de la preparació d'un contracte o del procediment d'adjudicació.
Es pot iniciar una nova contractació.
Els contractes han de tenir una durada determinada.
Per cadascun del tipus de contracte s'estableixen durades diferents atenent a la naturalesa de les prestacions, les característiques dels seu finançament i la necessitat de sotmetre periòdicament a concurrència la seva realització.
Els contractes poden preveure una o varies pròrrogues, sempre que les seves característiques romanguin invariables durant el període de duració d'aquestes, que s'hagin tingut en compte per calcular el valor estimat del contracte, i que així ho permeti la Llei.
Els òrgans de contractació han de nomenar un responsable del contracte que serà l'encarregat de supervisar-ne l'execució, prendre decisions i ordenar les instruccions necessàries per assegurar que el contracte es dugui a terme de manera adequada, i conforme al previst en els plecs i a l'oferta presentada.
L'empresa està obligada a complir el contracte en els terminis que s'hagin fixat per a la seva execució.
Tots els contractes es fan a risc i ventura del contractista; és a dir, l'Administració no es farà càrrec de cap cost addicional que es produeixi al llarg del contracte.
S'exceptuen els supòsits de força major quan es tracti de contractes d'obres.
Si no es compleix adequadament el contracte o es compleix de forma defectuosa, l'Administració pot decidir resoldre'l o imposar les penalitats econòmiques establertes en els plecs, no superiors al 10% del preu del contracte (IVA exclòs).
El total de penalitats no pot superar el 50% del preu del contracte.
Causes de resolució d'un contracte